Grétar Ingi Erlendsson hefur gengið til liðs við úrvalsdeildarlið Skallagríms í Borgarnesi frá Þór Þorlákshöfn , þar sem hann hefur leikið síðustu ár . Grétar , sem er 2 metrar á hæð , skoraði 9,5 stig að meðaltali í leik á síðustu leiktíð með Þórsurum og tók 5,6 fráköst að meðaltali í leik . Samningur Grétars við Skallagrím er til eins árs með möguleika á framlengingu . Að sögn Björns Bjarka Þorsteinssonar , formanns körfuknattleiksdeildar Skallagríms , er tilkoma Grétars mjög góð viðbót við annars öflugan hóp leikmanna Skallagríms sem kemur vel undan sumri . Reiknað er með að Grétari verði í leikmannahópi Skallagríms í kvöld þegar liðið sækir Stjörnuna heim í Garðabæ , en hann fékk leikheimild með liðinu í gærmorgun . Auk Grétars gengu tveir aðrir leikmenn til liðs við Skallagrím á dögunum , bakverðirnir Valur Sigurðsson , sem lék síðast með Grétari Inga í Þór Þorlákshöfn 2010 , og Borgnesingurinn Sigursteinn Orri Hálfdánarson sem var á mála hjá ÍA á síðustu leiktíð . Leikmannahópur Skallagríms mun síðan frekar styrkjast á næstunni því búist er við tilkynnt verði um nýjan erlendan leikmann áður en langt um líður .